
REZUMAT

· Percepută în primul rând ca o reacţie de apărare faţă de pericolul militar sovietic, NATO a îndeplinit în timpul războiului rece şi alte funcţii conform paradigmei exprimate de primului secretar general al Alianţei, lordul Ismey: "Americans in, Germans down, Russians out", ceea ce însemna angajarea americanilor în Europa, controlul politicii externe germane şi îngrădirea (containment) ruşilor;

· După sfărşitul războiului rece, strategii americani, susţinuţi şi de unii europeni, au demarat o campanie nu numai de susţinere, dar şi de consolidare a Alianţei (în special prin extindere), angajând-o într-un proces de schimbare de la primatul componentei reactive (defensive) la preponderenţa componentei active.

· Difuzia ameninţărilor în epoca de după confruntarea bipolară a oferit o primă raţiune a existenţei NATO: protecţia împotriva instabilităţii, percepută ca principala sursă de insecuritate.

· Sfârşitul deceniului 10 este martorul unui NATO extrem de dinamic în plină expansiune, fie ea formală (cazul Poloniei, Cehiei şi Ungariei) sau informală (cazul ţărilor partenere la Parteneriatul pentru Pace)

· Procesul de transformare a Alianţei are loc în mare măsură conform politicii şi obiectivelor americane, uneori fără consultarea altor aliaţi NATO, ba chiar spre iritarea lor.

· La Consiliul NATO de la Roma, în noiembrie 1991, Alianţa Nord Atlantică a elaborat un concept strategic care dădea lumină verde acţiunilor care treceau dincolo de sfera de aplicare a articolului 5 al Tratatului de la Washington. Se permitea desfăşurarea operaţiunilor militare în afara graniţelor NATO ("out of area").

· Bosnia a reprezentat primul teatru operaţional în care aceste noi misiuni au fost exersate în timp real. În cadrul dezbaterii de la vremea aceea privind relevanţa NATO, câţiva analişti au remarcat că desfăşurarea militară a Alianţei a reprezentat "un mijloc de a salva mai degrabă NATO decât Bosnia".

· Declanşarea procesului de lărgire a reprezentat cu siguranţă un moment decisiv în reinventarea NATO şi a simbolizat mai mult ca orice altceva victoria democraţiilor occidentale în disputa cu URSS.

· Politica cvasioficială americană se apropie foarte mult de planul politologului american Zbiegniew Brzezinski - invitat de altfel la Comisia de politica externă a Senatului SUA pentru a explica senatorilor americani de ce trebuie să se extindă NATO - care şi-a prezentat viziunea într-un articol din "Foreign Affairs" intitulat sugestiv: "O geostrategie pentru Euroasia"

· Viziunea lui Brzezinski poate fi sintetizată în următoarele idei:

· În esenţă, extinderea NATO are o semnificaţie globală pentru că reprezintă o parte centrală a noului sistem de securitate, realizat, în viziunea politologului american, prin blocuri de cooperare (subsisteme de securitate) solide şi împărtăşind aceleaşi valori şi interese. SUA urmează să joace rolul de lider în fiecare din subsisteme.

· Brzezinski porneşte de la ipoteza următoare: o putere care ar domina Euroasia ar exercita o influenţă decisivă asupra a două dintre cele mai productive din punct de vedere economic regiuni ale lumii, Europa Occidentală şi Asia de Est. Politologul american propune în consecinţă o strategie care să conducă la controlul american al Euroasiei.

· Pornind de la ideea fundamentală a prevenirii formării unei coaliţii ostile care să pună în discuţie dominaţia americană, planul lui Brzezinski prevede ca simultan cu neutralizarea Rusiei - percepută ca având încă sub control cel mai mare teritoriu de pe glob - prin confederalizarea ei - Rusia europeană, Republica Siberia şi Republica Extremului Orient - să prindă nucleul euroasiatic în cleştele a două sisteme de securitate: unul euroatlantic şi altul bazat pe triunghiul SUA-China-Japonia. 

· Pentru SUA, Europa reprezintă un cap de pod esenţial în Euroasia, iar NATO fortifică influenţa politică şi puterea militară americană pe pământul euroasiatic. Orice extindere a întinderii politice a Europei devine automat o extindere a puterii americane. 

· Actorul geopolitic America - Europa joacă un rol fundamental în crearea noulul aranjament de securitate global, unde americanii reprezintă "naţiunea indispensabilă" care, prin urmare, trebuie să fie dominantă (în caz contrar omenirea alunecă în haos). 

· În concluzie, un NATO în expansiune reprezintă o premiză şi o dimensiune cheie ale acestui proiect geopolitic global.

· În prezent strategii NATO elaborează noul concept strategic pentru a fi gata la întâlnirea aniversară din aprilie 1999, când se împlinesc 50 de ani de la înfiinţarea Alianţei, iar disputa SUA-Europa va marca ultima fază a pregătirilor;

· NATO se află într-o criză de identitate care provine îndeosebi de la aşteptările diferite ale protagoniştilor faţă de obiectivele şi raţiunea de a exista a Alianţei. 

· În principiu există două opţiuni strategice care pot determna scopul principal al Alianţei:

· NATO ca garantor al securităţii europene. Pentru această strategie geografia este criteriul principal (opţiunea preferată de majoritatea europenilor);

· NATO ca vehicul prin care americanii şi europenii îşi protejează interesele comune oriunde ar apare sfidările. Pentru această strategie interesele şi valorille reprezintă criteriul principal (opţiunea preferată de americani).

· Desincronizarea dintre americani şi europeni se concretizează în următoarele aspecte:

· Raza de acţiune a noilor misiuni ale NATO 

· Americanii şi câţiva dintre susţinătorii lor din Europa (se detaşează cuplul Blair-Cook) pledează pentru abordarea energică a acţiunilor în afara teritoriului Alianţei (criteriul intereselor şi al valorilor)

· Pe de altă parte, europenii nu percep ca ameniţări la adresa lor crize aflate la distanţe mari de graniţele Europei şi consideră că misiunea Alianţei este identificată cu o misiune europeană şi trebuie legată de pericolele cu care se confruntă Europa ( criteriul geografic ).

· Analiştii şi diplomaţii consideră ca nu geografia, ci consensul va limita acţiunile NATO. Se prevede ca noul concept strategic să nu fixeze limite geografice explicite privind viitoarele misiuni NATO şi să lase liber aliaţilor să decidă, de la caz la caz, intervenţile NATO în afara ariei Alianţei.

· Baza juridică a viitoarelor intervenţii

· Formula propusă de SUA şi Marea Britanie sugerează că este recomandabil ca acţiunile viitoare ale NATO să aibă girul Consiliului de Securitate, iar dacă nu este posibil aşa ceva, NATO trebuie să acţioneze pe baza propriei voinţe;

· Franţa, Germania şi Italia doresc mandatul ONU, considerând că Kosovo este o excepţie şi nu un precedent.

· Asimetria modernizării militare şi decalajul tehnologic dintre SUA şi aliaţii europeni ai NATO

· În ultimii ani, de când americanii au iniţiat "revoluţia în domeniul afacerilor militare" a devenit evident că decalajul transatlantic este în creştere.

· În viitorul previzibil decalajul ar putea eroda capacitatea membrilor Alianţei de a opera împreună şi, ca o consecinţă, ar naşte noi tensiuni în cadrul NATO.

· Se preconizează introducerea unui plafon minim al cheltuielilor militare pentru a asigura modernizarea echipamentelor şi interoperabilitatea.

· Identitatea europeană de apărare - ESDI

· Conform planului ESDI, comunicaţiile, logistica şi sistemul de culegere a informaţiilor de care dispune NATO vor fi puse la dispoziţia Uniunii Europei Occidentale (UEO), în cazul în care SUA sau\şi alţi membri ai NATO nu doresc să participe direct.

· SUA şi Anglia doresc să prindă şi mai bine apărarea europeană în NATO, pe când francezii încearcă să decupleze cât mai mult posibil vectorul de apărare european de cel american.

· De asemenea, relaţiile NATO/UEO şi UE/UEO nu sunt încă lămurite.

· Acţiunile din Bosnia, Kosovo, "Vulpea Deşertului" au sugerat analiştilor să prevadă un viitor în care cooperarea în domeniul securităţii va deveni mai importantă decât alianţele formale.

· Sunt imaginate deja intervenţii viitoare, având ca NATO drept nucleu şi la care să participe ţări partenere, de la caz la caz, sau chiar misiuni la care să ia parte doar o parte a ţărilor NATO împreună cu ţări partenere interesate.

· Securitatea prin cooperare poate îmbunătăţi sau complementa, după caz, securitatea colectivă, iar Parteneriatul Pentru Pace ( PfP) este instituţia prin care se implementează, în primul rând, acest concept.

· Preocuparea pentru egalizarea nivelelor de securitate face parte din strategia americană. De aceea, diferenţa dintre membrii NATO şi participanţii la PfP tinde să se micşoreze. Mulţi analişti şi oficiali occidentali consideră că unii candidaţi sunt deja de facto în NATO (de exemplu România).

· Dimensiunea militară a securităţii este de facto garantată 100%, chiar şi pentru ţările candidate. Noul concept strategic va asigura protecţia statelor aflate în noua rază extinsă de acţiune a NATO.

· Extinderea de jure a Alianţei depinde într-o anumită măsură de îndeplinirea criteriilor formale de către candidaţi, dar este determinată fundamental de trei preocupări majore ale NATO: costurile, coeziunea Alianţei şi efectele asupra relaţiei cu Rusia.

· Rezolvarea problemelor interne ale NATO (definirea noului concept strategic, identitatea de apărare europeană, modernizarea militară, împărţirea sarcinilor şi a cheltuielilor) va produce, probabil, o amânare a extinderii şi nu se preconizează noi nominalizări la summitul din aprilie 1999 de la Washighton.

· În schimb, se pregăteşte un "pachet Madrid plus" numit şi "pachetul uşilor deschise". 

· Oricum, chiar dacă lărgirea formală va lua o mică pauză, extinderea informală va continua, iar instituţiile care pregătesc candidaţii - PfP/EAPC - vor fi consolidate.

· În această fază, punctul critic al extinderii rămâne legat de ţările baltice.

· Este foarte probabil că majoritatea ţărilor candidate, printre care şi România să devină membre NATO în perioada 2000-2005, când vor avea loc, probabil, 2-3 valuri de extindere;

· Anvergura proiectului de expansiune a NATO, de fapt expansiunea SUA, este atât de mare încât problema abandonării României într-o zonă gri sau altui sistem integrator este neverosimilă.

· România excelează prin relaţia militară cu NATO şi este printre fruntaşii Parteneriatului pentru Pace, participând cu succes la 19 din 20 de teme propuse în cadrul acestei instituţii.

· La ora actuală, SUA au demarat deja în cadrul parteneriatului strategic cu România, pregătirea specifică pentru intrarea în NATO.

· Congresul american a menţionat pe primul loc România în Actul de Securitate pentru 1998, un act cuprins într-un pachet legislativ mai larg şi care prevede sprijin financiar pentru România şi celelalte ţări menţionate în vederea extinderii NATO.

· Principalul risc de securitate pentru România este de natură economică. 

· Miza intrării în NATO este relativ mai mică decât miza aderării la Uniunea Europeană.

· NATO este clasa elevilor obişnuiţi, în care te menţii şi cu nota 5, spre deosebire de Uniunea Europeană, care este clasa elevilor premianţi, unde nota de trecere este 8.

· O dezbatere la care România ar trebui să formuleze un punct de vedere este cea legată de disputa America-Europa privind viitorul rol al NATO;

· Răspunsul la dilema America- Europa depinde de evaluarea corectă a raportului securitate-prosperitate.

 

1.NATO în timpul războiului rece

Paradigma NATO

Componentă majoră în cadrul politicii de îngrădire ("containment") promovate de SUA după al doilea război mondial, NATO a îndeplinit pe parcursul războiului rece misiunea majoră de apărare împotriva pericolului expansiunii comuniste, în principal sovietice. Reacţia defensivă în faţa ameninţării pe care URSS o reprezenta pentru lumea occidentală, deşi aceasta a fost cea mai importantă motivaţie a existenţei NATO, n-a reprezentat singura funcţie pe care organizaţia nord-atlantică a îndeplinit-o. Componenta de pedagogie democratică, aplicată în special Germaniei, limitarea gradelor de libertate ale politicilor externe promovate de aliaţii SUA, precum şi prezenţa americană în Europa, deşi mai puţin evidenţiate, au ocupat un loc bine definit în cadrul paradigmei NATO. Aceasta paradigmă şi-a găsit cea mai bună exprimare în sintagma propusă de primul secretar general al NATO, lordul Ismey : "Americans in, Germans down, Russians out".

Natura ameninţării pentru NATO era clar definită şi complet localizată, dar acest lucru n-a scutit Alianţa de schimbări de strategie. La sfârşitul anilor '60, când echilibrul nuclear strategic dintre SUA şi URSS asigura distrugerea reciprocă - MAD (Mutual Assured Destruction), NATO a trecut la strategia răspunsului flexibil care a funcţionat până la terminarea războiului rece şi care presupunea trei tipuri de răspunsuri la un posibil atac sovietic: convenţional, război tip gherilă şi nuclear.

În orice variantă, apărarea colectivă şi teritorială, aşa cum este definită în articolul 5 al Tratatului de la Washington a reprezentat funcţia esenţială a Alianţei în perioada de la înfiinţare până la dezmembrarea URSS.

 

2. Evoluţia NATO după 1990

Terminarea războiului rece a privat NATO, cel puţin la prima vedere, de principala motivaţie a existenţei sale: ameninţarea imediată militară sovietică. Pierderea inamicului tradiţional a provocat la începutul anilor '90 o dezbatere în mediile academice, dar şi politice occidentale despre raţiunea de a exista a NATO-ului. Îndoielile privind relevanţa şi viitorul NATO au ieşit la suprafaţă. Disoluţia a ceea ce era considerat ca fiind o alianţă fără obiect şi repatrierea forţelor americane din Europa au reprezentat subiecte majore de dezbatere. Cei care au perceput doar componenta reactivă a NATO, subestimând celelalte funcţii îndeplinite de Alianţă, au fost tentaţi să propună desfiinţarea organizaţiei, considerând-o desuetă în noul mediu de securitate internaţional. O bună parte din strategii occidentali, în special cei americani, conştienţi de existenţa unor dimensiuni mai puţin vizibile ale NATO, au demarat o campanie nu numai de susţinere, dar şi de consolidare a Alianţei ( în special prin extindere), angajând-o într-un proces de schimbare de la primatul componentei reactive (defensive) la preponderenţa componentei active ( ofensive). Reinventarea NATO s-a făcut într-un ritm din ce în ce mai accelerat, proces în timpul căruia s-au redefinit noi tipuri de ameninţări, fie ele reale sau fictive. Difuzia ameninţărilor în epoca de după confruntarea bipolară a oferit o primă raţiune a existenţei NATO: protecţia împotriva instabilităţii, percepută ca principala sursă de insecuritate. Componenta politică a căpătat mai multă relevanţă, dar în condiţiile în care dimensiunea militară a rămas centrală.

Sfârşitul deceniului este martorul unui NATO extrem de dinamic în plină expansiune, fie ea formală (cazul Poloniei, Cehiei şi Ungariei) sau informală (cazul ţărilor partenere la Parteneriatul pentru Pace amplificat), care tinde să devină o instituţie primordială nu numai în domeniul securităţii şi apărării europene, dar şi în securitatea internaţională. Procesul de transformare are loc în mare măsură conform politicii şi obiectivelor americane. Practic toate deciziile privind proporţiile, calendarul şi politicile de lărgire au fost formulate la Washington şi au reflectat exigenţele şi presiunile interne americane, uneori fără consultarea altor aliaţi NATO, ba chiar spre iritarea lor.

Conceptul strategic - Roma - noiembrie 1991 

Destul de rapid după destrămarea de facto a URSS, la Consiliul NATO de la Roma, în noiembrie 1991, Alianţa Nord Atlantică a elaborat un concept strategic care dădea lumină verde acţiunilor care treceau dincolo de sfera de aplicare a articolului 5 al Tratatului de la Washington. Se permitea desfăşurarea operaţiunilor militare în afara graniţelor NATO ("out of area"). Tratatul de la Washington nu interzicea de fapt tipul acesta de operaţiuni care intră sub incidenţa articolului 4. Conceptul strategic din 1991 a pus accentul pe misiunile de menţinere a păcii şi gestionarea crizelor. 

 

Misiuni în afara Articolul 5 al Tratatului de la Washington 

Bosnia şi Kosovo

Bosnia a reprezentat primul teatru operaţional în care aceste noi misiuni au fost exersate în timp real. Desfăşurările IFOR ( 50.000 de oameni) şi SFOR (30.000 de oameni), după acordurile de la Dayton şi Paris, au reprezentat primele operaţiuni militare de acest tip din istoria de mai bine de 40 de ani a Alianţei şi s-au desfăşurat în afara ariei definite de tratatul din 1949. În cadrul dezbaterii de la vremea aceea privind relevanţa NATO, câţiva analişti au remarcat că desfăşurarea a reprezentat "un mijloc de a salva mai degrabă NATO decât Bosnia".

Deşi mulţi europeni consideră că ameninţarea loviturilor aeriene n-a fost decât o excepţie, americanii şi susţinătorii lor din Europa percep criza din Kosovo ca un precedent care demonstrează că practica a luat-o înaintea teoriei şi deci aceasta din urmă trebuie modificată pentru a fi adusă la zi cu mersul evenimentelor.

Identitatea europeană de apărare şi securitate

NATO a devenit de asemenea umbrela ESDI - Identitatea europeană de apărare şi securitate - o instituţie care se vrea independentă şi care este privită de Franţa şi alte ţări ca o contrapondere la un NATO dominat de americani. Într-o încercare de a oferi o formulă concretă, planificatorii NATO au schiţat planurile pentru CJTFs (Armate comune reunite cu misiuni specifice) care pot implica coaliţii de ţări membre şi eventual alte ţări care doresc să întreprindă acţiuni separate folosind facilităţile NATO. Iniţiativa din 1996 a NATO-ului de a sprijini dezvoltarea ESDI, în special prin conceptul CJTFs, implică o dimensiune nouă, importantă atât pentru Alianţă, cât şi pentru Uniunea Europeană. Conform planului ESDI, comunicaţiile, logistica şi sistemul de culegere a informaţiilor de care dispune NATO vor fi puse la dispoziţia Uniunii Europei Occidentale (UEO), în cazul în care SUA sau\şi alţi membri ai NATO nu doresc să participe direct. Conceptul conform căruia NATO şi SUA trebuie să controleze mijloacele operaţiunilor europene a fost privită ca un potenţial obstacol pentru funcţionarea acestor planuri. 

Ultimile evoluţii ca întâlnirea anglo-franceză de la Saint-Malo- decembrie 1998 - şi reacţia SUA nu par a simplifica situaţia. De asemenea, relaţiile NATO/UEO şi UE/UEO nu sunt încă lămurite. La Saint Malo a avut loc o intâlnire informală între preşedintele francez Chirac şi premierul britanic Blair care au ajuns la o înţelegere exprimată printr-o declaraţie comună privind identitatea europeană de apărare. Declaraţia este totuşi destul de flexibilă pentru a oferi interpretări diferite. Scopul lui Blair este de a prinde şi mai bine apărarea europeană în NATO, pe când francezii încearcă să decupleze cât mai mult posibil vectorul de apărare european de cel american. Mai mulţi analişti militari şi politici francezi au comentat limitele britanice privind apărarea europeană demonstrate de participarea entuziastă la "Vulpea deşertului".

Parteneriatul pentru Pace şi Consiliul Parteneriatului Euro-Atlantic (PfP/ENAC)

Misiunile în afara sferei de aplicare a Articolului 5 au devenit principala preocupare a NATO şi de altfel singura posibilitate de a da de lucru strategilor Alianţei. Păstrând ca funcţie principală apărarea teritorială a membrilor săi, au fost elaborate şi sunt în curs de elaborare planuri noi pentru a adapta Alianţa la riscurile imediate apărute în mediul de securitate european, prin desemnarea unor misiuni noi care nu sunt în mod strict legate de apărarea militară a membrilor săi. Adaptarea la noile misiuni a presupus crearea unor noi instituţii în cursul anilor '90. Acestea includ Parteneriatul pentru Pace (PfP), care propune un program de cooperare militară între ţările NATO + 30 de state din Europa şi Asia Centrală şi umbrela ei politică Consiliul Parteneriatului Euro-Atlantic (EAPC). Amândouă au evoluat spre o dezvoltare militară şi instituţională care încorporează un nou concept de colaborare şi dezbatere paneuropean. În ciuda unui staff limitat şi a unui buget restrâns care au făcut ca participanţii să-şi finanţeze marea parte a activităţilor, programul lor se întinde de la seminarii abordând deminarea până la exerciţii militare regulate şi este destinat în mare măsură rezolvării problemelor legate de operaţiunile de menţinere a păcii. În ciuda îngrijorărilor că acţiunile PfP/EAPC intră în domeniul mandatului OSCE, activităţile lor au fost relativ modeste, iar în cazul EAPC mai mult retorice şi simbolice. Sistemul de gestionare a crizelor, elaborarea manevrelor militare şi planificarea militară au rămas atribuţii exclusiv ale NATO.

 

3. Perspectivele NATO în secolul XXI

NATO şi-a manifestat în ultimul deceniu prezenţa activă atât militară, cât şi politică şi a parcurs un proces important definind noi misiuni dincolo de cea a apărării colective. Prezenţa NATO s-a făcut simţită în special în afara zonei tradiţionale de interes a Alianţei. Declanşarea procesului de lărgire a reprezentat cu siguranţă un moment decisiv în reinventarea NATO şi a simbolizat mai mult ca orice altceva victoria democraţiilor occidentale în disputa cu URSS. Cu toate acestea NATO se află într-o criza de identitate care provine îndeosebi de la aşteptările diferite ale protagoniştilor faţă de obiectivele şi raţiunea de a exista a Alianţei. 

Noul concept strategic

Elaborarea noului concept strategic care trebuie să fie finalizat până la summitul din aprilie 1999 la Washington întâmpină dificultăţi. Majoritatea europenilor consideră că principala misiune a Alianţei trebuie să rămână apărarea teritorială aşa cum este descrisă de articolul 5 al Tratatului de la Washington şi intervenţia în afara zonei NATO trebuie să se facă ocazional, pe când americanii, fără să nege esenţa articolului 5, insistă ca misiunile în afara spaţiului Alianţei să capete noi dimensiuni. În fond, separarea este dată de criteriul care definşte principalul obiectiv strategic al NATO. Dacă americanii vor să impună criteriul intereselor şi al valorilor, europenii consideră că criteriul geografic trebuie să rămână dominant.

 

Poziţia SUA

Punctul de vedere american exprimat atât în mediile academice, cât şi în cele politice provine în ultimă instanţă din statutul de unică putere globală a SUA şi dorinţa americanilor de a prelungi oricât de mult în timp poziţia lor dominantă ("leadershipul american"). Estimările experţilor americani conduc la concluzia că dominaţia globală americană nu poate fi pusă practic în discuţie în următorii 30 ani, dar dincolo de acest orizont de timp pronosticul este mai rezervat. Principala preocupare strategică americană este la ora actuală pregătirea unui sistem internaţional care să confere şansa ca SUA să rămână unica putere dominantă. Prevenirea oricărei sfidări, încă din fazele incipiente, la adresa dominaţiei globale americane rămâne prioritatea priorităţilor pentru SUA. Pentru a spori şansele unui asemenea proiecţii sunt necesare trei condiţii majore: 

· Păstrarea şi consolidarea potenţialului economic şi militar al SUA;

· Prevenirea creării unor coaliţii antiamericane, în jurul unui alt actor cu pretenţii globale;

· Autoritatea morală a SUA. Pentru ca supremaţia americană să dăinue este necesar ca setul de valori promovate de americani să se răpândească cât mai mult în lume, dar pentru ca acest lucru să se producă este nevoie mai mult decât de atracţia tehniscistă faţă de SUA ( faţă de performanţele tehnice americane); este nevoie de autoritatea morală a SUA.

De aceea, strategii americani încearcă să prevină ridicarea oricărei alte puteri care să râvnească la statutul de actor global. Crearea unui sistem internaţional de securitate bazat pe mai multe blocuri de state care să formeze subsisteme de securitate destinate în final să se unească, în fiecare din subsisteme SUA urmând să joace rolul de lider, este răspunsul considerat cel mai adecvat. NATO, menit să fie în centrul subsistemului de securitate America - Europa este un exemplu. Alianţa SUA-Europa devenită actor geopolitic dominant pe arena mondială reprezintă o dimensiune cheie a planului american.

Audierile în Senatul american

Audierile din Senatul american, în special la Comisia de politică externă, cu ocazia procesului de ratificare a primirii Cehiei, Poloniei şi Ungariei în NATO au oferit câteva poziţii interesante. Centrate pe trei teme majore - costurile extinderii, relaţiile cu Rusia şi păstrarea coeziunii Alianţei - dezbaterile au prilejuit desconspirarea raţiunii strategice a extinderii NATO. Au putut fi auzite argumente care, cum remarcau şi unii senatori, nu se găsesc în mod obişnuit în discursurile publice ale liderilor politici sau militari americani. 

Senatorul republican Richard Lugar şi-a exprimat opinia ca NATO are nevoie de o direcţie strategică. După părerea senatorului american există două opţiuni strategice care pot determna scopul principal al Alianţei:

· NATO ca garantor al securităţii europene şi în acest caz misiunea Alianţei este identificată cu o misiune europeană şi trebuie legată de pericolele cu care se confruntă Europa. Pentru această strategie geografia este criteriul principal;

· NATO ca vehicul prin care americanii şi europenii îşi protejează interesele comune oriunde ar apare sfidările. Deşi această strategie include şi prima opţiune, ea sugerează că Alianţa ar trebui să facă faţă unor ameninţări în creştere dincolo de Europa. Pentru această strategie interesele reprezintă criteriul principal (vezi studiul "NATO după Madrid" - DIP/CSC 1997).

Zbigniew Brzezinski a fost special invitat pentru a explica senatorilor americani de ce trebuie NATO să existe şi să se extindă. În esenţă, extinderea NATO, susţine Brzezinski are o semnificaţie globală pentru că reprezintă o parte centrală a noului sistem de securitate, realizat, în viziunea politologului american, prin blocuri de cooperare (subsisteme de securitate) solide şi împărtăşind aceleaşi valori şi interese.

Planul lui Brzezinski

Viziunea lui Brzezinski a fost prezentată într-un articol din revista "Foreign Affairs", intitulat "O geostrategie pentru Euroasia", articol adaptat din cartea publicată ulterior de politologul american "Marea tablă de şah".

În elaborarea acestei strategii, Brzezinski porneşte de la ipoteza următoare: o putere care ar domina Euroasia ar exercita o influenţă decisivă asupra a două dintre cele mai productive din punct de vedere economic regiuni ale lumii, Europa Occidentală şi Asia de Est. De aceea, ceea ce se va întâmpla cu distribuţia de putere de-a lungul Euroasiei va avea o importanţă decisivă privind dominaţia globală a Americii şi moştenirea istorică. 

Brzezinski propune o strategie care să conducă la controlul american al Euroasiei. Pornind de la ideea fundamentală a prevenirii formării unei coaliţii ostile care să pună în discuţie dominaţia americană, planul lui Brzezinski prevede ca simultan cu neutralizarea Rusiei - percepută ca având încă sub control cel mai mare teritoriu de pe glob - prin confederalizarea ei - Rusia europeană, Republica Siberia şi Republica Extremului Orient - să prindă nucleul euroasiatic în cleştele a două sisteme de securitate: unul euroatlantic şi altul bazat pe triunghiul SUA-China-Japonia. 

Pentru sudul volatil al Euroasiei politologul american mizează în primul rând pe Turcia şi sugerează relansarea legăturii SUA cu Iran, precum şi necesitatea supravieţuirii democraţiei indiene, ca un exemplu pedagogic pentru regimurile mai puţin democratice din Asia. 

Pentru SUA, Europa reprezintă un cap de pod esenţial în Euroasia, iar NATO fortifică influenţa politică şi puterea militară americană pe pământul euroasiatic. Orice extindere a întinderii politice a Europei devine automat o extindere a puterii americane. 

Actorul geopolitic America - Europa joacă un rol fundamental în crearea noulul aranjament de securitate global, unde americanii reprezintă "naţiunea indispensabilă" (sintagmă folosită într-un discurs al preşedintelui american Bill Clinton) şi care, prin urmare, trebuie sa fie dominantă (în caz contrar omenirea alunecă în haos). 

În concluzie, un NATO în expansiune reprezintă o premiză şi o dimensiune cheie ale acestui proiect geopolitic global.

Planul lui Brzezinski nu este doar un simplu exerciţiu intelectual consumat în mediile academice americane şi nici o fantezie geopolitică fără relevanţă în proiectarea politicii externe şi de securitate americane. Din contră, planul lui Brzezinski este planul cvasioficial al SUA şi primele lui faze sunt puse deja în aplicare. Pentru promovarea acestui proiect geopolitic, SUA au construit un sistem de motivaţii şi pretexte imediate care să justifice rezonabil şi credibil expansiunea americană. Crizele locale şi regionale, conflictele etnice, dezastrele umanitare, răspândirea armelor de distrugere în masă sau terorismul nu sunt fictive, ele există în realitate, numai că toată această matrice a potenţialelor pericole este hiperbolizată, iar gestionarea ameninţărilor este făcută în asemenea manieră încât să ajute proiectul geopolitic marca Brzezinski. 

Ultimile crize majore, Kosovo şi Irak, sunt două exemple care ilustrează elocvent cele expuse mai sus. Ambele crize există pe teren, dar au în acelaşi timp dimensiuni provocate de americani - surprinzător, inabil - iar în gestionarea şi interpretarea lor apar elemente care au ridicat suspiciuni şi chiar iritare pe scena internaţională. 

Revoluţia în domeniul militar 

Un asemenea proiect ambiţios trebuie susţinut şi de o dimensiune militară credibilă. Diplomaţia susţinută de o credibilă ameninţare a folosirii forţei este o sintagmă care revine din ce în ce mai des în discursurile liderilor americani sau ale lui Solana. Restructurarea forţelor armate americane se desfăşoară de mai mulţi ani sub denumirea de "Revoluţia în Afacerile Militare". Aceasta a condus la o schimbare de paradigmă şi după părerea lui Jacques Gansler, şeful achiziţiilor de la Pentagon, America va pune în viitor accentul pe cumpărarea "sistemelor" electronice şi mai puţin pe ”platformele de metal" (un exemplu de astfel de platformă ar putea fi o nouă serie de avioane de luptă).

În 1996, americanii au lansat un nou concept numit "Joint Vision 2010" (Viziunea comună 2010), - JV2010 - care va ghida afacerile militare prin elaborarea planurilor strategice pentru următorii 15 ani. JV2010 identifică 4 noi concepte operaţionale: manevra dominantă, angajarea precisă, protecţia totală şi logistica concentrată:

· Manevra dominantă reprezintă capacitatea de a folosi de-a lungul spectrului de operaţiuni militare forţe terestre, maritime, aeriene şi spaţiale indiferent de mediu. Comandantul suprem al NATO, generalul Wesley Clarke, fost director pentru politica şi planificarea strategică, spunea la vremea lansării conceptului: "Noi dorim să forţăm inamicul fie să se retragă, fie să reacţioneze dintr-o poziţie dezavantajoasă".

· Angajarea precisă presupune un nivel superior de precizie a loviturilor, care să permită forţelor militare să realizeze o poziţie de angajare flexibilă şi potrivită împotriva ţintelor şi a zonelor vizate.

· Protecţia totală reprezintă un sistem de apărare pe mai multe nivele pe câmpul de luptă care să reducă riscurile accidentelor fratricide şi care să poată identifica şi proteja forţele militare de ameninţările duşmanului.

· Logistica concentrată presupune configurarea unor pachete logistice bazate pe nevoi operaţionale specifice.

Toate aceste concepte sunt integrate în ceea ce se numeşte "Dominaţia Întregului Spectru" (Full Spectrum Dominance - FSD). FSD va permite ca forţele militare să descurajeze şi să contracareze orice ameninţare care poate apare, de la cele mai intense conflicte locale până la eforturile de contraproliferare a drogurilor. Proiectarea sistemelor antirachete funcţionează din plin şi Congresul american presează pentru abolirea tratatului ABM (Anti Balistic Missiles) încheiat cu URSS în 1972 pentru a permite desfăşurarea sistemelor antirachete împotriva ţintelor balistice. "Războiul stelelor" este un obiectiv tangibil într-un timp relativ scurt, iar revoluţia americană în domeniul militar pare a fi extrasă din scenariile SF. 

Generalul Ronald Fogleman, comandantul forţelor aeriene americane remarca: "Combinaţia informaţiilor culese care permit găsirea, fixarea şi ţintirea oricărui obiect de pe planetă şi lovirea lui cu mare precizie, iată ce urmează să se întâmple în următoarele câteva decenii".

 

Poziţia europeană 

Hiperambiţiile globale americane, care par mai degrabă a pregăti lumea pentru o protecţie împotriva unei invazii extratereste a unor fiinţe superinteligente (la Reykjavik Reagan i-a propus lui Gorbaciov dezvoltarea "războiului stelelelor" pentru apărarea împotriva unei invazii extraterestre) produc confuzie şi nedumerire în Europa. Cu excepţia câtorva lideri politici, majoritatea elitelor politice şi militare europene nu sunt, cel puţin în acest moment, sincronizate cu planurile americane privind noile misiuni ale NATO. Pentru europeni apărarea colectivă teritorială rămâne singurul obiectiv major, iar intervenţiile în afara zonei NATO ( Bosnia sau Kosovo) sunt privite ca acţiuni în imediata apropiere a spaţiului euroatlantic care oricum urmează să fie integrat în NATO şi UE mai devreme sau mai târziu. La recenta întâlnire a miniştrilor de externe NATO (8-9 decembrie 1998) vociferările s-au auzit nu numai din partea Franţei, care în mod tradiţional îi contrează pe americani, dar şi din partea altor lideri care nu percep în aceeşi manieră ca americanii ameninţările externe, mai ales cele aflate la distanţe mari de graniţele europene Ministrul de externe spaniol, Abel Matutes a spus că nu percepe ca o ameninţare la adresa Europei ceea ce se întâmplă la 5000 mile (8000 km.) depărtare, în Coreea, iar omologul său francez Herbert Vedrine a remarcat cu maliţiozitate că se pregăteşte conceptul strategic al Alianţei Atlanticului de Nord şi nu cel al Pacificului de Nord. Reacţia ecologiştilor, aliaţi cu social-democraţii în guvernul Germaniei, este şi ea potrivnică unei expansiuni a misiunilor NATO, deşi liderul lor Joschka Fischer a avut un discurs prudent faţă de acţiunile NATO, destinat mai degrabă unui adresant intern. 

Baza legală

Raza de acţiune a NATO nu este singura desincronizare între America şi Europa. O dispută acerbă se duce în jurul bazei juridice a intervenţiilor viitoare ale NATO. SUA, Marea Britanie (deşi sunt voci laburiste contrare) şi Solana nu vor să lege neapărat acţiunile NATO de aprobările Consiliului de Securitate, adică de posibilul veto din partea Rusiei, Chinei şi eventual a Franţei. Formula propusă spune că este recomandabil ca acţiunea NATO să aibă girul Consiliului de Securitate, dar dacă nu este posibil aşa ceva, NATO trebuie să acţioneze pe baza propriei voinţe. Se consideră că voinţa unui grup de state democratice de a acţiona este ea însăşi izvorul de drept pe care s-ar sprijini o posibilă intervenţie militară. Alt argument ţine de componenţa Consiliului de Securitate care nu mai reflectă distribuţia actuală de putere, fiind o relicvă a războiului rece şi o consecinţă a deznodământului celui de al doilea război mondial. Franţa, Germania (deşi poziţia lui Schröder este ambiguă şi probabil va aluneca spre interpretarea americană, dacă constrângerile interne îi vor permite) şi Italia doresc mandatul ONU, considerând că Kosovo este o excepţie şi nu un precedent. Discursurile lui Albright şi Solana atrag atenţia că practica a luat-o înaintea teoriei şi se oferă precedentele Bosnia, Kosovo (unde a existat ameninţarea de lovituri aeriene fără mandatul Consiliului de Securitate) şi mai nou Irak. 

Oricum, presiunea în favoarea schimbării normelor internaţionale care definesc condiţiile de intervenţie militară este în creştere, dar şi reacţia de împotrivire este serioasă.

Formula lui Albright în această materie este: "Noi trebuie să fim capabali să acţionăm când este necesar şi să încercăm să obţinem sprijinul ONU când este posibil"

Sistemul de securitate prin cooperare

Acţiunile din Bosnia, Kosovo, "Vulpea Deşertului" au sugerat analiştilor să prevadă un viitor în care cooperarea în domeniul securităţii va deveni mai importantă decât alianţele formale. Există, de asemenea o tendinţă către realizarea unor coaliţii ad-hoc (recentul exemplu americano-britanic este ilustrativ deşi numărul participanţilor este de numai 2) sau chiar către acţiuni unilaterale ale SUA (recentele atacuri americane din Afganistan şi Sudan), ca o ultimă instanţă. Totuşi, aceste acţiuni unilaterale sau în coaliţii mici sunt nepopulare, trezind sentimente anti-americane şi în plus asemenea operaţiuni sunt costisitoare. Coaliţiile sunt considerate mai dezirabile atât din motive legate de opiniile internaţionale sau interne, cât şi datorită avantajului împărţirii poverii costurilor. Intervenţii viitoare, având ca NATO drept nucleu şi la care să participe ţări partenere, de la caz la caz, sunt imaginate deja şi au fost sugerate chiar de Albright în cadrul audierilor de la Comisia de politică externă a Senatului american. Mai mult decât atât, se pot imagina intervenţii la care să participe doar o parte a ţărilor NATO împreună cu ţări partenere interesate. Securitatea prin cooperare poate îmbunătăţi sau complementa, după caz, securitatea colectivă.

 

Modernizarea militară - decalajul tehnologic

Un subiect fierbinte rămâne asimetria modernizării militare dintre SUA şi aliaţii europeni din NATO. În ultimii ani, de când americanii au iniţiat "revoluţia în domeniul afacerilor militare" a devenit evident că decalajul transatlantic este în creştere. În viitorul previzibil decalajul ar putea eroda capacitatea membrilor Alianţei de a opera împreună şi ca o consecinţă ar naşte noi tensiuni în cadrul NATO. Experţii consideră că avansul SUA faţă de aliaţi în comunicaţii, procesare de date, miniaturizare şi în arme ghidate de mare precizie pune sub semnul întrebării abilitatea americanilor şi europenilor de a mai acţiona împreună. Un raport al Comitetului de ştiinţă şi tehnologie al Adunării Atlanticului de Nord constată: "Nu există nici o îndoială că decalajul tehnologic transatlantic există şi se măreşte. Fără acţiuni de remediere întreprinse de aliaţii SUA, mai târziu sau mai devreme, dar mai degrabă mai devreme, decalajul se va transforma într-o ruptură". O parte din această situaţie este amplificată de faptul că SUA au cheltuit 37 miliarde USD pentru cercetarea în domeniul apărării, în 1996, în timp ce Franţa, Marea Britanie, Germania şi Italia împreună au cheltuit numai 10 miliarde USD. Implicaţiile acestei evoluţii determină o şi mai puternică tendinţă pentru SUA de a-şi asuma sarcini specializate ca asigurarea comunicaţiilor, informaţiilor sau a capacităţilor logistice în NATO, în timp ce armatele europene, cu capacităţi tehnologice mai puţin avansate, sunt sortite să ofere trupe terestre mai vulnerabile riscurilor.

Summitul de Washington - aprilie 1999

Pregătirile pentru întâlnirea aniversară din primăvara anului viitor, când se împlinesc 50 de ani de la înfiinţarea NATO, au intrat în linie dreaptă. Multe lucruri rămân încă în suspans, cum ar fi noul concept strategic, cum se va face lărgirea Alianţei, baza juridică a intervenţiilor viitoare sau împărţirea sarcinilor financiare. 

Disputa SUA- Europa va marca ultima fază a pregătirilor. La ultima întâlnire a Consiliului Nord Atlantic, secretarul de stat american Madelaine Albright a propus 7 teme pentru summitul de la Washington:

· Prezentarea clară şi într-o manieră inteligibilă publicului şi parlamentarilor a viitorului rol şi scop al NATO;

· Dezvoltarea unui nou concept strategic;

· Menţinerea angajamentului pentru lărgirea NATO;

· Realizarea programului pe termen lung pentru adaptarea capacităţilor defensive cu scopul de a îndeplini întregul spectru al misiunilor ce vor fi prevăzute în noul concept strategic;

· Punerea la punct a unei iniţiative cuprinzătoare privind ameninţarea pe care o reprezintă pentru teritoriul ţărilor NATO şi forţele lor militare armele de distrugere în masă.

· Dezvoltarea şi definirea iniţiativei europene de apărare şi securitate (ESDI);

· Definirea unui cadru pentru operaţiuni comune de răspuns la crize în Consiliul de Parteneriat Euro-Atlantic (EAPC)

În ceea ce priveşte noul concept strategic, Albright consideră că Alianţa trebuie să fie mai bine echipată pentru a răspunde la crize care nu intră sub incidenţa articolului 5 al Tratatului de la Washington. Secretarul de stat american identifică următoarele ameninţări la adresa NATO din afara graniţelor:

· Răspândirea armelor de distrugere în masă;

· Violenţa etnică;

· Conflictele regionale

Albright propune, de asemenea, un angajament constructiv cu partenerii, sugerând focalizarea pe conceptul de securitate prin cooperare.

Rezistenţa europenilor la tentativele de schimbare a misiunii de bază - apărarea colectivă teritorială - a determinat pe americani să recurgă la un subterfugiu, descoperind că flexibilitatea Tratatului de la Washigton oferă posibilitatea adaptării Alianţei la realităţile noului mediu strategic şi provocărilor cărora NATO trebuie să le facă faţă în secolul XXI. Concluzia americanilor este că tratatul nu pomeneşte nimic de intervenţii la distanţă, dar nici nu le interzice. Această constatare sugerează americanilor că pot da interpretări noi tratatului, deci să schimbe într-un fel spiritul lui fără a umbla la litera lui, creând impresia că noua abordare este suficient de conservatoare şi deci digerabilă pentru europenii mai puţin entuziaşti să accepte o revoluţie a conceptelor NATO.

De altfel, ultimile comentarii de la NATO sugerează că schimbările politicilor NATO ţin mai mult de o evoluţie a conceptelor decât de o revoluţie a lor. 

Singura noutate formală care se preconizează este legată de introducerea unui plafon minim al cheltuielilor militare pentru a asigura modernizarea echipamentelor şi interoperabilitatea.

Senatorul american William Roth, fostul preşedinte al Adunării Atlanticului de Nord, a prezentat în cadrul sesiunii de la Edinburgh - noiembrie 1998 - raportul "NATO în secolul XXI", în care recomanda ca noul concept strategic să sublinieze următoarele principii:

· Apărarea colectivă; angajamentul definit de articolul 5 trebuie să rămână misiunea fundamentală NATO( core mission);

· NATO trebuie să abordeze energic noile provocări ale epocii post războiul rece. Naţiunile NATO trebuie să lucreze împreună pentru a dezvolta apărări contra rachetelor lansate de state paria şi chiar eventual de grupări teroriste sponsorizate de state sau private. Aceste misiuni se referă la articolul 4, dar Roth preferă să le numească ca acţiuni în afara misiunii fundamentale ( outer-core missions);

· Noul concept strategic trebuie să lase NATO-ului libertatea de acţiune (adică fără să depindă de un veto în Consiliul de Securitate)

De altfel, Adunarea Atlanticului de Nord de la Edinburgh - 13 noiembrie1998 - a adoptat o decizie potrivit căreia NATO nu are nevoie de mandat din partea ONU pentru a întreprinde acţiuni militare în afara teritoriului său. Cu toată opoziţia vehementă a reprezentantului Franţei, majoritatea parlamentarilor NATO au susţinut rezoluţia.

Philip Gordon, director al afacerilor europene la Consiliul Securitătii Naţionale din SUA, a scris, cu puţin timp înainte de a ocupa acest post, pe vremea când era cercetător senior la Institutul pentru Studii Strategice de la Londra, un eseu intitulat "Aliaţii transatlantici şi Orientul Mijlociu în schimbare", în care pledează pentru extindera ariei de operare a NATO. În viziunea lui Philip Gordon, aria de operare a Alianţei trebuie să cuprindă Orientul Mijlociu şi zona Golfului.

În concluzie, summitul de la Washington, pe lângă cupele de şampanie care se vor ciocni pentru a celebra acest moment aniversar, se va concentra asupra noului concept strategic al Alianţei. Celelalte teme, precum lărgirea şi modernizarea militară vor fi şi ele intens abordate, mai ales că sunt direct legate de noul concept strategic.

Analiştii şi diplomaţii consideră ca nu geografia, ci consensul va limita acţiunile NATO. Se prevede ca noul concept strategic să nu fixeze limite geografice explicite privind viitoarele misiuni NATO şi să lase liber aliaţilor să decidă, de la caz la caz, intervenţile NATO în afara ariei Alianţei.

 

Extinderea NATO

Evoluţia NATO după războiul rece a fost determinată în primul rând de obiectivele americane. De aceea, lărgirea Alianţei a apărut ca o consecinţă logică a strategiei americane. Iniţierea Parteneriatului pentru Pace (PfP) în 1994 nu a fost niciodată un substitut pentru NATO, cum au fost unii analişti tentaţi să creadă la vremea respectivă şi chiar şi astăzi. PfP a fost de la început conceput ca vehicul de intrare în NATO, chiar dacă parteneriatul cuprinde 30 de ţări şi unele nu vor primi probabil niciodată statutul de membru cu drepturi depline al Alianţei. Dar PfP este în primul rând instituţia cu ajutorul căreia se implementează conceptul de securitate prin cooperare care pare a căpăta noi valenţe în cadrul tratării noilor tipuri de ameninţări. Reţeaua diversă de cooperări regionale, subregionale sau transregionale sunt elemente esenţiale a ceea ce pare a fi noua paradigmă a NATO: "Americans in, All others down" (angajarea americană pretutindeni şi limitarea gradelor de libertate pentru toţi ceilalţi în politica externă şi de securitate).

Preocuparea pentru egalizarea nivelelor de securitate face parte din strategia americană. De aceea, diferenţa dintre membrii NATO şi participanţi la PfP tinde să se micşoreze. Mulţi analişti şi oficiali occidentali consideră că unii candidaţi sunt deja de facto în NATO (de exemplu România). 


Intrarea în NATO este un proces şi cel puţin din punct de vedere al exigenţelor militare realizarea deplinei compatibilităţi cu NATO cere timp. Încărcarea "bateriilor NATO" se face într-o anumită perioadă de timp. Aprobarea de jure pentru intrarea în NATO se face, de la caz la caz, în diferite momente ale acestei "încărcări". O ţară poate intra în NATO când are bateriile încărcate doar cu 30%, iar alta poate aştepta la rând până când încărcarea ajunge la 90% sau chiar la 100%. În acest context sunt două lucruri de remarcat: unul este că nici una din ţările candidate nu este ameninţată extern sau probabilitatea unui atac militar tinde la zero, iar al doilea, în eventualitatea că un asemenea atac s-ar produce totuşi, ar fi o sfidare prea mare pentru SUA să nu replice cu fermitate. 

Concluzia este că dimensiunea militară a securitaţii este de facto garantată 100%, chiar şi pentru ţările candidate. 

Singura ameninţare militară ar putea veni, paradoxal, chiar din partea NATO. În cazul instalării într-una din ţările candidate, care nu sunt încă de jure în NATO, a unui regim perceput de SUA ca nerespectând valorile occidentale, chiar dacă este ales prin vot liber şi democratic, ameninţarea cu lovituri aeriene poate deveni reală. Cazul Miloşevici este elocvent (Kosovo este în bună parte pretextul, problema este chiar Miloşevici, cum au şi recunoscut de curând înalţi demnitari americani), iar apariţia, prin alegeri libere, a unui conducător tip Miloşevici într-una din ţările candidate nu este exclusă, deşi mai puţin probabilă. Schiţa noului concept strategic oferă cadrul necesar unei asemenea scenariu. NATO - cel puţin interpretarea americană - consideră că apariţia unor valori percepute ca necompatibile cu noile paradigme (şi identificarea valorilor este mult mai subiectivă decât identificarea unei agresiuni fizice asupra teritoriului) pot reprezenta o ameninţare la adresa Alianţei. În plus, libertatea NATO de a acţiona fără mandatul ONU mai ridică o restricţie, sporind în felul acesta gama de misiuni NATO. Scenariul descris mai sus oferă încă un motiv pentru pledoaria pro-NATO: protecţia de însuşi NATO. 

În ceea ce priveşte calendarul extinderii de jure a NATO, lucrurile s-au complicat puţin. Deşi menţinerea credibilităţii conceptului de "uşi deschise" ( open doors) ar fi trebuit să conducă la noi nominalizări la Washington ( raportul lui Roth prezentat în noiembrie la Edinburgh propune Slovenia pentru valul 2, tocmai din acest motiv), disputa transatlantică în jurul noului concept strategic a determinat concentrarea pe acest subiect. Americanii nu vor să introducă elemente suplimentare de disensiuni - şi nominalizările sunt surse de aşa ceva, fiecare ţară europeană are favoriţii ei - şi de aceea, este probabil, să nu se facă noi nominalizări la Washington. 

În schimb se pregăteşte un "pachet Madrid plus" numit şi "pachetul uşilor deschise". Aceste pachet presupune, în viziunea doamnei Albright, un plan de acţiune robust privind obţinerea calităţii de membru NATO care să ajute partenerii aspiranţi să devină cei mai puternici posibili candidaţi. Fără ai nominaliza în avans, Albright propune o foaie de parcurs (road map) care să arate aspiranţilor drumul pe care îl au de efectuat în viitor. Totuşi, nimic nu este încă stabilit şi se negociază cum să se procedeze pe tema lărgirii.

În discursul ţinut la Adunarea Atlanticului de Nord de la Edinburgh la 13 noiembrie 1998, Solana a definit următoarele linii directoare referitoare la extinderea NATO:

· şările aspirante trebuie să fie ele însele gata să se alăture NATO;

· NATO trebuie să fie gata să le preia;

· NATO va continua să ia în considerare interesele alianţei ca şi securitatea europeană în întregul ei.

La o analiză atentă, descifrarea acestor linii directoare spune că rămân în picioare cele trei preocupări majore ale NATO: costurile (ţările candidate trebuie să fie în stare să facă faţă cheltuielilor privind modernizarea militară, deci să fie performante economic), coeziunea Alianţei ( NATO să perceapă că noile ţări nu diluează alianţa) şi efectele asupra relaţiei cu Rusia (asigurarea securităţii europene în întregul ei). În plus, NATO trebuie să-şi rezolve problemele interne (noul concept strategic, identitatea de apărare europeană, modernizarea militară, etc) şi apoi, după aceea, aliaţii vor fi gata să preia noi membri. 

În ceea ce priveşte primul val de extindere - Ungaria, Cehia şi Polonia - motivaţiile simbolice şi politice au prevalat în faţa argumentelor strict militare. Există deja îngrijorări referitoare la capacitatea militară a noilor veniţi. De altfel, ţările menţionate sunt departe de a fi apte militar pentru a fi membre NATO. 

Primul val a avut însă un puternic mesaj simbolic care sublinia victoria democraţiilor occidentale în războiul rece şi un mesaj politic că NATO trebuie să existe şi că are de jucat un rol important în viitor. Alegerea celor trei ţine, dincolo de criteriile enunţate în clar (economie de piaţă, stat de drept, controlul civil al armatei, protecţia minorităţilor, relaţii bune cu vecinii) şi de o anumită percepţie culturală. Ungurii, cehii şi polonezii sunt percepuţi ca cei mai apropiaţi de civilizaţia occidentală şi care au rezistat cel mai bine posibilelor alterări produse în perioada comunistă.

Oricum, chiar dacă lărgirea formală va lua o mică pauză, extinderea informală va continua, iar instituţiile care pregătesc candidaţii - PfP/EAPC - vor fi consolidate.

Lista candidaţilor este impresionantă: Slovenia, Slovacia, România, Lituania, Bulgaria, Macedonia, Albania, Estonia, Letonia la care se pot adăuga în viitor ţările neutre în prezent: Austria, Suedia şi Finlanda. Ucraina este şi ea o candidată din ce în ce mai clară. 

Este foarte probabil că majoritatea ţărilor enumerate mai sus să devină membre NATO în perioada 2000-2005, iar alte cereri de admitere putându-se finaliza până în 2010 (cazul Ucrainei probabil). Nu este exclus, ca într-o fază ulterioară, ţările din Caucaz să pătrundă şi ele prin uşa întredeschisă de NATO. 

Rămâne valabilă analiza anterioară că diferenţa dintre aliaţii formali şi parteneri să se estompeze până la dispariţie. SUA, ale căror decizie este decisivă, deşi doresc, în principiu, ca procesul să fie cât mai rapid posibil, nu sunt totuşi presate de timp pentru că nu există o ameninţare externă directă la adresa Alianţei. În aceste circumstanţe SUA îşi pot permite să fie mai exigente cu criteriile şi să ceară o bună performanţă democratică şi economică din partea candidaţilor. 

Ideea că intrarea în NATO va îmbunătăţi performanţa economică a statelor respective prin stimularea investiţiilor străine este în bună parte exagerată. NATO este clasa elevilor obişnuiţi, în care te menţii şi cu nota 5, spre deosebire de Uniunea Europeană, care este clasa elevilor premianţi, unde nota de trecere este 8. Mediul extern de securitate favorabil le permite americanilor să ridice ştacheta exigenţei. Paradoxal, o Rusie renăscută ar grăbi ritmul aderărilor la NATO. Gestionarea corectă de către americani a politicii ruse este esenţială. Un ritm de extindere prea mare a Alianţei ar risca ca echipa prooccidentală care se mai menţine la Kremlin să piardă partida internă complet, iar un ritm prea lent ar întârzia fructificarea eficace a uriaşei ferestre de oportunitate care s-a deschis pentru americani în vederea realizării planului lor geopolitic global. În această fază, punctul critic al extinderii rămâne legat de ţările baltice.

De remarcat, în concluzia analizei extinderii, că procesul expansiunii NATO este o problemă în primul rând americană. Cererea principală pentru extinderea NATO nu se află în tabăra candidaţilor cum ar părea la prima vedere, ci chiar în SUA. 

 

4. România şi NATO

Starea de fapt

România excelează prin relaţia militară cu NATO şi este printre fruntaşii Parteneriatului pentru Pace, participând cu succes la 19 din 20 de teme propuse în cadrul acestei instituţii.

Privind retrospectiv, România nu a avut probabil nici o şansă să prindă primul val, deşi aparent a fost foarte aproape. Chiar dacă performanţa economică şi percepţia occidentală privind nivelul de democraţie al regimurilor de la Bucureşti ar fi fost mai bune, România nu ar fi fost selectată pentru primul val.

În prezent, România se află într-un pluton numeros care aşteaptă în anticamera NATO. 

Înalţi oficiali militari şi analişti politici din străinătate consideră că România este de facto în NATO sau cel puţin aparţine clubului NATO lărgit. Intensificarea colaborării în cadrul PfP/EAPC face ca distanţa dintre membri NATO şi parteneri să se diminueze, pe fondul punerii în practică a conceptului de securitate prin cooperare.

Miza intrării în NATO este relativ mai mică decât miza aderării la Uniunea Europeană. Securitatea militară a României în faţă unui atac extern căruia să nu-i facă faţă fără ajutorul NATO este dublu asigurată. Mai întâi singurul actor care ar fi putut ipotetic să producă o asemenea ameninţare - Rusia - nu mai este capabil - cum observa un analist occidental - să se autoinvadeze(vezi Cecenia), cu atât mai mult să mai ameninţe militar o ţară central europeană. În viitorul previzibil nu se întrevede o schimbare dramatică a situaţiei. În al doilea rând, în ipoteza foarte puţin probabilă că o asemenea ameninţare externă s-ar ivi, conform noului concept strategic NATO, care într-o formă sau alta va fi aprobat în aprilie anul viitor la Washington, misiunile NATO se vor concentra pe operaţiuni în afara graniţelor Alianţei. Deci, chiar şi fără garanţia oferită de articolul 5 al Tratatului de la Washington statelor membre NATO, noul concept strategic va asigura protecţia statelor aflate în noua rază extinsă de acţiune a NATO. În cazul cel mai rău, în care noul concept strategic nu va fi adoptat în varianta SUA, în ciuda marilor presiuni făcute de americani, interpretarea într-o manieră creativă şi evolutivă a Tratatului de la Washington va permite suficientă elasticitate ca SUA să intervină în fruntea unor coaliţii ad-hoc şi în ultimă instanţă chiar unilateral. În actuala conjunctură de securitate, riscul ca SUA să nu reacţioneze la un atac împotriva unei ţări din clubul NATO (care cuprinde şi ţările candidate) este practic zero.

Predicţii pentru viitor

După vizita în România, în 1997, a amiralului Joseph Lopez, comandantul forţelor navale americane din flancul sudic al NATO, care a explicat care sunt noile priorităţi strategice ale acestuia - este vorba de o zonă imensă, 4340 de kilometri în lungime şi 2000 de kilometri în lăţime, în interiorul căreia se află 42 de ţări, aflate pe 3 continente, da le strâmtoarea Gibraltar până în Kazahstan - analistul politic Dan Pavel îşi intitula sugestiv articolul publicat de revista "22":"Să nu ne facem griji despre intrarea noastră în NATO". Dan Pavel conchide în finalul articolului: "România va intra în aceste valuri de extindere, fie că vrea, fie că nu, deoarece este vorba despre o mişcare atât de amplă încât va îngloba multe alte state"

Într-adevăr, anvergura proiectului de expansiune a NATO, de fapt expansiunea SUA, este atât de mare încât problema abandonării României într-o zonă gri sau altui sistem integrator este de neconceput.

Între 2000-2005 vor avea loc, probabil, 2-3 valuri de extindere a NATO în care vor intra marea majoritate a candidaţilor. România, dacă nu dă un semnal extrem de negativ sau nu se întâmplă ceva cu totul imprevizibil, va fi cu mare probabilitate într-unul din aceste valuri.

La ora actuală, SUA au demarat deja în cadrul parteneriatului strategic cu România, pregătirea specifică pentru intrarea în NATO. De asemenea, Congresul american a menţionat pe primul loc România în Actul de Securitate pentru 1998, un act cuprins într-un pachet legislativ mai larg şi care prevede sprijin financiar pentru România şi celelalte ţări menţionate în vederea extinderii NATO. Din acest punct de vedere România se află în poziţia în care se aflau Cehia, Polonia şi Ungaria cu 2-3 ani înainte de invitarea în NATO.

Fără o gafă majoră, România nu are cum să rămână în afara NATO. Planuri şi acţiuni promoţionale de convingere a americanilor nu reprezintă priorităţi stringente, sunt americanii suficient de convinşi. 

Amânarea poate fi dictată de felul cum decid strategii NATO să gestioneze optim extinderea şi de slaba prestaţie economică a României. Dificultăţile privind punerea la punct a noului concept strategic pot introduce, dacă nu au şi făcut-o deja, nişte întârzieri ale procesului de extindere.

Pentru România apare însă şi o dimensiune psihologică: rămânerea prea îndelungată în afara organizaţiilor NATO şi UE provoacă în interior un sentiment de abandonare şi în exterior o percepţie de neîncredere.

Principalul risc de securitate pentru România este de natură economică. Slaba performanţă economică poate întârzia foarte mult procesul de aderare la UE (ceva în jurul 2020) şi permanentiza statutul periferic al României în Europa.

Performanţa economică este necesară pentru că statutul de membru al Alianţei implică cheltuieli suplimentare. 

Problema costurilor lărgirii a fost bine camuflată de strategii Alianţei pentru a face mai digerabilă extinderea NATO în Congresul american, dar şi printre candidaţi, dat fiind lipsa clară de entuziasm în Cehia, dar chiar şi în Ungaria, parţial. S-au oferit costuri subevaluate şi s-a folosit trucul costurilor directe (comune) ale lărgirii, care sunt mult mai mici deoarece iau în calcul doar chestiunile comune ca sediile, noile telefoane sau numărul de bucătărese noi angajate. Într-un raport pregătit anul acesta pentru Comitetul politic al Adunării Atlantivului de Nord, parlamentarul britanic, Bruce George, comenta: "Desigur, aceste cifre ( cele prezentate de şefii NATO) sunt departe de a fi 'adevăratul' cost al lărgirii. Bugetele comune reprezintă doar o fracţiune din ceea ce este în realitate miza extinderii, pentru că modul cum va avea loc restructurarea şi modernizarea forţelor armate ale noilor membri - adică zeci de miliarde de dolari neincluşi în estimările NATO - va determina ceea ce ei vor aduce Alianţei"(vezi pentru mai multe detalii în studiul "NATO după Madrid" DIP/CSC 1997).

De fapt, nu intrarea în NATO este costisitoare, ci menţinerea în NATO.

 

Dilema opţiunii: America sau Europa? 

O dezbatere la care România ar trebui să formuleze un punct de vedere este cea legată de disputa America-Europa privind viitorul rol al NATO. Ministrul de externe polonez, Geremek, observa că Polonia trebuie să se decidă asupra unei poziţii în cadrul acestei dispute. La 9 decembrie, la Bruxelles, Geremek exprima în faţa ziariştilor: " Ne aflăm în faţa dilemei dacă în discuţiile privind viitorul NATO suntem de partea Americii sau Europei", adăugând: " Trebuie să ne gândim bine care este preţul lărgirii. Nu va apărea stereotipul cedării în faţa Statelor Unite?".

În audierile din Senatul american privind ratificarea primirii în NATO a Poloniei, Ungariei şi Cehiei, Brzezinski argumenta în favoarea acceptării, subliniind că noii veniţi au sentimente proamericane puternice şi că prin intrarea lor în NATO vor întări poziţia SUA în disputa cu ceilalţi aliaţi occidentali, mai puţin dispuşi să urmeze orbeşte planurile ce decurg din ambiţiile globale americane. 

Anunţul recent al preşedintelui Clinton privind suplimentarea cu 100 miliarde $ pe o perioadă de 6 ani a bugetului destinat apărării confirmă intenţia americanilor de a amplifica angajamentul lor în lume şi va accentua dominaţia americană în NATO. Noul proiect de buget cu şanse foarte mari de aprobare de către Congres va semăna cu cele din perioada războiului rece.

În Europa se manifestă în schimb o tendinţă de micşorare a cheltuielilor militare şi opinia publică şi parlamentele vor fi foarte greu de convins să sincronizeze eforturile bugetare destinate apărării cu cele americane.

Deşi americanii au un lobby puternic în Europa care pledează pentru proiectul american de a contura cu mai multă coerenţă actorul geopolitic America+Europa destinat să domine arena globală, în acelaşi timp reziztenţa este în creştere. Tendinţa actuală este de amplificare a diferenţelor de abordare pe cele două maluri ale Atlanticului.

Planul american pare, cel puţin la prima vedere, tentant mai ales pentru un candidat la intrarea în NATO. Opţiunea pentru el poate determina o creştere a aprecierii SUA care este principalul "acţionar" NATO şi poate creea sentimentul de mândrie că participi la un proiect grandios de securitate globală. 

Există însă câteva motive care temperează eventualul entuziasm pentru planul lui Brzezinski. Mai întâi planul pare greu de realizat în termenii expuşi de politologul american. Cu cât implementarea lui va avansa, cu atât reacţiile adverse se vor amplifica. Recentul atac aerian împotriva Irakului, o mostră în timp real a planului global american, care a experimentat atât dimensiunea militară, cât şi cea a legalităţii unei asemenea intervenţii, a demonstrat că comunitatea internaţională reacţionează cu maximă prudenţă, dacă nu chiar cu adversitate la asemenea aventuri. Americanii au adepţi pe toate meridianele, în Europa, în Asia sau chiar în lumea arabă, dar sentimentul majoritar a fost lipsa de entuziasm pentru a sprijini asemenea abordare intervenţionistă.

O altă problemă majoră, dacă nu chiar cea mai importantă, este legată de raportul securitate-prosperitate. Dacă nu poate exista prosperitate fără securitate, tot la fel de adevărat este că nu poate exista securitate fără prosperitate Or, riscurile la adresa securităţii au în prezent un puternic caracter multidimensional. Ponderea dimensiunii militare scade în raport cu alte dimensiuni: economice, ecologice, catastrofe naturale, sociale. A miza excesiv pe securitatea militară, fie ea cu caracter preventiv, şi proiectul american tocmai asta face, înseamnă să tratezi superficial şi deci să devii vulnerabil tocmai la alte tipuri de ameninţări. Cum am arătat mai sus, pentru România miza europeană este probabil superioară mizei euroatlantice. Ele nu se exclud, dar o ierarhizare a importanţei lor este recomandabilă şi o dezbatere obligatorie ( inclusiv dacă o asemenea ierarhizare este sau nu necesară). 

Pentru găsirea soluţiei optime sunt necesare câteva lucruri:

· Înţelegerea a ceea ce se întâmplă în lume din punct de vedere geopolitic şi în domeniul securităţii;

· Urmărirea evoluţiilor atitudinilor diverşilor actori europeni şi americani la nivel statal, de grup şi individual pentru a avea o evaluare la zi a tuturor nuanţelor disputei transatlantice;

· Analiza dinamicii procesului cu luarea în considerare a intereselor României şi predicţia evoluţiilor pe termen lung şi mediu.

De remarcat că această desincronizare transatlantică are loc pe fundalul aceluiaşi set fundamental de valori, ceea ce nu pune în discuţie opţiunea de bază a României. Cu atât mai mult este necesară, fiind şi mai pretenţioasă, identificarea nuanţelor pentru a fi capabili să acordăm fin priorităţile României.

